Ամա Աբեբրեզե

Ամա Աբեբրեզե (, ), գանացի և բրիտանացի դերասանուհի, հեռուստահաղորդավարուհի, պրոդյուսեր։ Ծնվել է Գանայում, հասակ առել Մեծ Բրիտանիայի մայրաքաղաք Լոնդոնում։ 2011 թվականին արժանացել է Աֆրիկյան կինոակադեմիայի մրցանակին (AMAA Awards) «Կանացի դերի լավագույն կատարում» անվանակարգում՝ «Ընկղմվող ավազներ» ֆիլմի գլխավոր հերոսուհու կերպարը մեծ վարպետությամբ ու տպավորիչ կերպով մարմնավորելու համար։

Նրա դերասանական աշխատանքներից հիշարժան են հատկապես դերակատարումները «Ազալի» և Քերի Ֆուկունագայի «Անտուն գազաններ» ֆիլմերում, որոնցից առաջինը առաջադրվել է ամերիկյան կինոակադեմիայի «Օսկար» մրցանակի «Լավագույն օտարալեզու ֆիլմ» անվանակարգում, իսկ երկրորդը ճանաչվել է Netflix ընկերության ամենադիտարժան կինոնկարներից մեկը։ Ամա Աբեբրեզեն ընդգրկվել է Աֆրիկայի 20 լավագույն դերասան-դերասանուհիների ցանկում՝ ըստ FilmContacts.com. կայքէջի վարկածի։

Նա երկու տասնամյակից ավել աշխատել և աշխատում է որպես հեռուստահաղորդավարուհի BBC2, OBE TV, ViaSat-1, TV3, Ebonylife TV և այլ հեռուստաընկերություններում։

Ուսումնառություն 
Աման միջնակարգ կրթություն ստացել է Լոնդոնի արևմտյան շրջանում՝ Համերսմիթում, այնուհետև սովորել է պարի ակադեմիայում (Burlington Danes Academy-ում)։ Ունի արվեստների բակալավրի աստիճան, որ ստացել է Լոնդոնի Թուիքենհեմ շրջանում գործող Սուրբ Մարիամ համալսարանն ավարտելով։

Գործունեություն 
Հեռուստատեսությունում իր կարիերան Ամա Աբեբրեզեն սկսել է դեռևս լոնդոնյան YCTV (Youth Culture Television) դպրոցում սովորելիս։ Եղել է BBC2 հեռուստաալիքի Pass da Mic երիտասարդական շոուի վարող և English File ուսումնական շոուի հրավիրված վարող։ Դրանից հետո երկար տարիներ աշխատել է OBE TV-ում, հարցազրույցներ անցկացրել բազմաթիվ նշանավոր անձանց հետ, այդ թվում՝ Հարիսոն Ֆորդի, Նի-Յոյի, Ռիհաննայի, Ջորջ Լուկասի։

Կինոյում նրա հիշարժան աշխատանքներից է դերակատարումը բազմաթիվ միջազգային մրցանակների արժանացած «Ընկղմվող ավազներ» ֆիլմում, որը 2010 թվականին Ghana Movie Awards մրցանակաբաշխությունում մրցանակի է առաջադրվել 12 անվանակարգում և դրանցից չորսում հաղթող է ճանաչվել (այդ թվում՝ «Կանացի դերի լավագույն կատարում» և «Լավագույն ֆիլմ» անվանակարգերում)։

Ամա Աբեբրեզեն աշխատել է որպես սեփական կինոարտադրության ղեկավար, ինչպես նաև՝ ViaSat-1 հեռուստաալիքի Գանայում գործող մասնաճյուղի գործադիր պրոդյուսեր։

2014/15 թվականներին նա ընդգրկվել է Աֆրիկայի առավել ազդեցիկ 100 կանանց ցանկում՝ ըստ C Hub ամսագրի վարկածի։

Ֆիլմագրություն

Աշխատանք գովազդում 
2014 թվականին Աման ընտրվել է Dark and Lovely բրենդի դեսպան Գանայում։

Հասարակական գործունեություն 
Աման հիմնադրել է «I Love My Natural Skintone» հասարակական ընկերությունը։ 2014 թվականին նրա նախաձեռնությամբ մեկնարկել է «Ասա Ո՛Չ մաշկի սպիտակեցմանը» կարգախոսով քարոզարշավը։

Գրականություն 
 Ama Abebrese Filmweb-ում
 Ama Abebrese Internet Movie Database-ում

Ծանոթագրություններ

Արտաքին հղումներ 
 

Գանացի դերասանուհիներ
Բրիտանացի կինոդերասանուհիներ
Բրիտանացի կինոպրոդյուսերներ
Բրիտանացի հաղորդավարներ